KOMISIJOS REGLAMENTAS (EB) Nr. 1291/2006
2006 m. rugpjūčio 30 d.
iš dalies keičiantis Reglamentą (EB) Nr. 795/2004, nustatantį išsamias bendrosios išmokos schemos, pateiktos Tarybos reglamente (EB) Nr. 1782/2003, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c ir d punktus,
kadangi:
(1)
Komisijos reglamentu (EB) Nr. 795/2004 (2) yra įvedamos nuo 2005 m. taikytinos bendrosios išmokos schemos įgyvendinimo taisyklės.
(2)
Šią schemą įgyvendinant administraciniu lygiu ir veiksmais valstybėse narėse paaiškėjo, kad tam tikriems schemos aspektams reikia papildomų išsamių taisyklių, o dėl kitų aspektų reikia patikslinti ir pritaikyti galiojančias taisykles.
(3)
Siekiant palengvinti teisių į išmokas perdavimą ūkininkams, reikėtų numatyti teisių į išmokas be žemės dalių nustatymo ir jų perdavimo tvarką.
(4)
Jeigu teisės į išmokas, kurių vieneto vertė padidėjo daugiau kaip 20 % referencinėmis sumomis iš nacionalinio rezervo, nebuvo panaudotos remiantis Reglamento (EB) Nr. 1782/2003 42 straipsnio 8 dalies antra pastraipa, tik vertės padidėjimas iš karto grąžinamas į nacionalinį rezervą.
(5)
Administraciniais aktais ar teismo nutarimu iš nacionalinio rezervo paskirtoms teisėms į išmokas, siekiant mokėti ūkininkams kompensacijas, netaikomi apribojimai pagal Reglamento (EB) Nr. 1782/2003 42 straipsnio 8 dalį.
(6)
Kad būtų palengvinta teisių į išmokas apyvarta, ūkininkai gali savanoriškai perduoti teises į išmokas į nacionalinį rezervą.
(7)
Todėl Reglamentą (EB) Nr. 795/2004 reikėtų atitinkamai iš dalies pakeisti.
(8)
Atsižvelgiant į tai, kad 1 straipsnio 2 ir 4 dalyse minimi atvejai gali pasitaikyti nuo atitinkamai 2005 ir 2006 m. sausio 1 d., reikėtų, kad šių straipsnio dalių nuostatos būtų taikomos atgaline data nuo šių datų.
(9)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 795/2004 iš dalies keičiamas taip:
1)
3 straipsnis iš dalies keičiamas taip:
a)
3 dalis pakeičiama taip:
„3. Jei sklypo, pagal Reglamento (EB) Nr. 1782/2003 46 straipsnio 2 dalį perduodamo kartu su teise į išmoką, dydis sudaro hektaro dalį, ūkininkas gali perduoti tos teisės dalį su žeme, kurios vertė apskaičiuojama pagal sklypo dalies dydį. Likusioji teisės dalis liks ūkininko nuosavybe, kurios vertė apskaičiuojama tuo pačiu būdu.
Nepažeidžiant to reglamento 46 straipsnio 2 dalies nuostatų, jeigu ūkininkas perduoda teisės dalį be žemės, abiejų dalių vertė apskaičiuojama proporcingai.“;
b)
4 dalis išbraukiama;
2)
6 straipsnio 3 dalies trečia pastraipa pakeičiama taip:
„Reglamento (EB) Nr. 1782/2003 42 straipsnio 8 dalies pirma pastraipa taikoma teisėms į išmokas, kurių vieneto vertė padidėjo daugiau kaip 20 % remiantis šios dalies antra pastraipa. Reglamento (EB) Nr. 1782/2003 42 straipsnio 8 dalies antra pastraipa taikoma tik teisių į išmokas, kurių vieneto vertė padidėjo daugiau kaip 20 % pagal šios dalies antrą pastraipą, padidėjimo vertei.“;
3)
23a straipsnis papildomas šiuo sakiniu:
„To reglamento 42 straipsnio 8 dalis netaikoma pagal šį straipsnį paskirtoms teisėms į išmokas.“;
4)
24 straipsnis papildomas šia dalimi:
„3. Ūkininkai gali savanoriškai perduoti į nacionalinį rezervą teises į išmokas, išskyrus teises į išmokas už atidėtą žemę.“;
5)
50 straipsnis pakeičiamas taip:
„50 straipsnis
1. Kiekvienais metais valstybės narės elektroninėmis priemonėmis Komisijai perduoda:
a)
ne vėliau kaip iki pirmųjų bendrosios išmokos schemos taikymo metų rugsėjo 15 d., o vėlesniais metais ne vėliau kaip iki rugsėjo 1 d. duomenis apie bendrą einamųjų metų paraiškų dalyvauti bendrosios išmokos schemoje skaičių bei atitinkamą bendrą teisių į išmokas sumą pagal pateiktas paraiškas ir bendrą išmokų skyrimo reikalavimus atitinkančių hektarų skaičių;
b)
ne vėliau kaip iki rugsėjo 1 d. galutinius duomenis apie praėjusių metų bendrą patvirtintų paraiškų dalyvauti bendrosios išmokos schemoje skaičių ir atitinkamą bendrą skirtų išmokų sumą, tam tikrais atvejais pritaikius Reglamento (EB) Nr. 1782/2003 6, 10, 11, 24 ir 25 straipsniuose minimas priemones, taip pat apie nacionaliniame rezerve iki praėjusių metų gruodžio 31 d. likusią bendrą sumą.
2. Kai bendrosios išmokos schema taikoma regioniniu lygiu, kaip numatyta Reglamento (EB) Nr. 1782/2003 58 straipsnyje, valstybės narės iki pirmųjų įgyvendinimo metų rugsėjo 15 d. praneša apie pagal to straipsnio 3 dalį nustatytos viršutinės ribos dalį.
Pirmųjų bendrosios išmokos schemos taikymo metų informacija, nurodyta 1 dalies a punkte, grindžiama laikinomis teisėmis į išmokas. Tokia pati informacija, grindžiama galutinėmis teisėmis į išmokas, pateikiama iki kitų metų kovo 1 d.
3. Jeigu taikomos priemonės pagal Reglamento (EB) Nr. 1782/2003 69 straipsnį, valstybės narės iki rugsėjo 1 d. praneša apie bendrą einamųjų metų paraiškų skaičių ir atitinkamą bendrą sumą pagal kiekvieną su išlaikymu susijusį sektorių pagal tą straipsnį.
Iki rugsėjo 1 d. pateikiami duomenis apie bendrą praėjusių metų patvirtintų paraiškų pagal to reglamento 69 straipsnį skaičių ir atitinkamą skirtų išmokų sumą pagal kiekvieną su išlaikymu susijusį sektorių pagal tą straipsnį.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo įsigaliojimo datos, išskyrus 1 straipsnio 2 dalį, kuri taikoma nuo 2005 m. sausio 1 d., ir 1 straipsnio 4 dalį, kuri taikoma nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 30 d.